ming030890/wiki-yue-high-quality huggingface dataset:
澳門10號巴士

澳門10號巴士係一條由澳巴做緊，由關閘來回媽閣嘅循環巴士線。

背景
1987年1月，10號由澳門公共汽車有限公司成立，當時班次非常疏，八十分一班。
1987年7月28號到8月4號，搭呢條線嘅乘客可以免費攞搭車飛一張，由當日開始，加密班次到十五分一班。
1993年11月，由於外港碼頭搬咗，加埋受到馬道條件限制，去關閘方向唔再經外港碼頭。
2009年4月26號，實施第二階段巴士路線調整，交通事務局以10號做基礎，開咗一條10X，服務時間由禮拜一到禮拜六，朝早七點半到朝早八點半，由關閘總站開單頭到亞馬喇前地。
2010年8月21號，交通事務局檢討實施咗三個月嘅新馬路公交專道之後，為咗避免所有巴士集中嗮響永亨銀行出面嘅巴士站上落搞到大塞車，同時藉住增加新馬路西邊嘅人流，改善做生意嘅環境，所以去司打口、媽閣方向嘅巴士都取消停靠永亨銀行出面嘅巴士站，改咗停靠「金碧文娛中心」站。
2011年8月1號，新巴士營運模式正式實行，呢條線判咗畀維澳蓮運嚟做。
2014年7月1號，呢條線由澳門新時代公共汽車股份有限公司接手嚟做。
2016年4月23號，去關閘總站方向，響「媽閣總站」之後，唔停「媽閣廟前地」站、「河邊新街/媽閣」站，加停「河邊新街/凱泉灣」站。
2016年9月4號，去媽閣總站方向，響「關閘總站」之後，臨時唔停「看台街／騎士馬路」站、「關閘馬路」站同埋「關閘馬路／三角花園」站，臨時改停響祐漢新村第一街吉祥樓附近新整嘅「吉祥樓」臨時站
2016年9月30號，正式唔停「看台街／騎士馬路」站、「關閘馬路」站同埋「關閘馬路／三角花園」站，正式改停響祐漢新村第一街吉祥樓附近新整嘅「祐漢第一街」站。
2017年8月23號，颱風天鴿襲澳，關閘地下巴士總站受到嚴重風暴潮破壞，呢條線改為循環線行走，循環點為巴坡沙大馬路。
2018年6月30號，因新馬路排水系統工程影響，呢條線改由「澳門旅遊塔」站發車，期間暫時唔停靠「媽閣總站」、「河邊新街/凱泉灣」、「河邊新街/李道巷」、「火船頭街」、「新馬路/大豐」、「殷皇子馬路」站，直接停靠「亞馬喇前地」站。
2018年8月1號，本線恢復由澳門公共汽車有限公司去做。
2018年8月17號起，新馬路8月16號晏晝恢復雙向行車，呢條線恢復原線行駛。
2018年10月27號起，「高美士/何賢公園」站改名為「高美士/利澳」站。
2018年12月15號，總站搬返去關閘廣場地下公共客運總站。回復番來回線，維持停靠現有站點並按原路線行駛。
2019年3月1號，配合慕拉士大馬路公共房屋項目開工同埋考慮乘客嘅候車安全，取消「慕拉士／發電廠」巴士站。
2019年4月6號，受市政署開展「內港北雨水泵站箱涵渠建造工程」影響，往媽閣方向臨時唔停「金碧文娛中心」站。
2019年7月27號起，多個巴士站開始改名：
「旅遊活動中心」站改名為「金蓮花廣場」站
「十月一日前地」站改名為「十月一號前地」站
2019年8月31號起，因內港北雨水泵站箱涵渠建造工程完工，呢條線開始行返原線。
2019年9月28號，因2019澳門國際煙花比賽匯演，呢條線開設特班車，由旅遊塔開出然後到媽閣按返原線嚟行。
2020年1月20號起，因配合內港客運碼頭重啟同埋周邊配套優化，「火船頭街」臨時站改名為「內港客運碼頭」站，而「火船頭街」站就永久取消
2020年4月18號，亞馬喇前地整治土建工程完工，呢條線去關閘方向取消停靠「亞馬喇前地」站。
2021年1月9號起，配合路線服務調整，去關閘方向取消停靠「拱形馬路/蓮峰廟」站點。

澳巴時期 (2018年8月1日後)
宇通ZK6128HGE
宇通ZK6115HG1
宇通ZK6105HG
2019澳門國際煙花比賽匯演期間，用過宇通ZK6125HNG。

車費
全程車費：澳門幣六蚊。
用澳門通全民卡，只係扣三蚊，其餘由政府畀。
用澳門通學生卡，只係扣一個半，其餘由政府畀。
用澳門通長者卡免費，其餘由政府畀。
用澳門通殘疾卡免費，其餘由政府畀。
澳門11號巴士

澳門11號巴士，係一條由澳巴做緊，由澳門大學來回賽馬會嘅循環巴士線。

背景
11號巴士喺1974年嘉樂庇總督大橋起好之後開通營運，10月份，由新福利前身福利同澳巴前身海島市小輪公司聯營呢條線。
1974年10月中旬氹仔公共汽車公司加入營運。
1974年11月1號由新福利前身福利同澳巴前身海島市公共汽車公司（海島市小輪公司及氹仔公共汽車公司整合）攞到過橋專營權同營運。
福利公司由1975年6月16號開始，喺澳門用雙層巴士，並應用喺呢條線。
1986年，澳門公共汽車有限公司成立，並由1988年開始加入日產Civilian小巴行駛。
1988年，澳門新福利公共汽車有限公司成立，基於雙層巴士太殘舊、無法維修、冇冷氣同操作困難，被全數淘汰。新福利同年起改用三菱Rosa小巴行駛。
1988年至1994年，本路線同時由新福利及澳巴分別經營，新福利嘅11路線以司打口總站為起訖站；而澳巴嘅11路線就以河邊新街近媽閣一方為起訖站。
1994年，因應友誼大橋落成通車，新福利營運部分更改路線編號為34路線。
2010年5月12號，由澳門特區政府交通事務局研發嘅「公共巴士報站系統」正式試用，呢條線係其中一條試用嘅巴士線。
2010年8月21號開始，交通事務局檢討實施3個月嘅新馬路公交專道後，為避免所有巴士集中喺永亨銀行外巴士站上落客導致互相阻礙，同時藉以增加新馬路下段嘅人流，改善營商環境，呢條線取消停靠永亨銀行門外之巴士站，改為停靠設喺金碧文娛中心外嘅新巴士站。
2011年8月1號，呢條線改由維澳蓮運公共運輸股份有限公司去做。
2014年7月1號，呢條線改由澳門新時代公共汽車股份有限公司去做。
2016年4月23號，去氹仔方向：由「媽閣總站」開出後，唔再停「媽閣廟前地」站、「河邊新街/媽閣」站，改停「河邊新街/貨倉巷」站。
2016年5月28號，交通事務局考慮到「海洋會所」站使用率偏低，且同前一站點「蘇利安圓形地」站嘅距離只有約150米，所以呢條線唔再停「海洋會所」站。
2016年6月25號，因配合輕軌高架橋吊裝工作，停完「氹仔中葡小學」站後，唔停「黑橋／地堡街」站、「澳門運動場」站。
2016年9月24號：
「孫逸仙馬路/三家村」站同「泉亮花園」站合併，並分別改名為「泉亮花園」站同「泉裕豪庭」站，改停「泉裕豪庭」站。
「亞利雅架前地」站同「寶龍花園」站合併，並改名為「百利寶花園」站。
2016年10月9號，配合氹仔運動場圓形地同周邊道路恢復，由10月9日20:00起，呢條線將還原原本路線黎走，恢復停靠「黑橋/地堡街」站、「澳門運動場」站。
2017年4月29號，停完「南新花園」站後，取消停靠「亞威羅街」站，改停靠新設嘅「美景花園」站。
2018年6月30號，因新馬路排水系統工程影響，本線改由「澳門旅遊塔」站發車，期間暫不停靠「媽閣總站」、「河邊新街/貨倉巷」、「河邊新街/李道巷」、「火船頭街」、「新馬路/爐石塘」站，直接停靠「殷皇子馬路」站。
2018年8月1號，呢條線回復由澳門公共汽車有限公司去做。
2018年8月17號起，新馬路8月16號下午恢復雙向行車，呢條線恢復原線行駛。
2018年10月27號，為明確巴士站位置同比巴士服務更符合市民出行需要，「廣東大馬路／成都街」改名為「廣東大馬路／濠尚」。
2019年3月16號起，配合土地工務運輸局建造行人天橋工程的推進，期間暫時唔停靠「美景花園」站。
2019年4月6號，為改善內港北一帶因暴雨造成嘅水浸問題同遇上天文潮時出現嘅輕微海水倒灌，市政署開展「內港北雨水泵站箱涵渠建造工程」，包括喺內港北建造雨水泵站、箱涵渠、鋪設排水渠道等工作。隨著工程推進，當日上晝10時起，將安排各管線公司於巴素打爾古街進行遷移管線工程，而渠道嘅過街工程及部份路面枱升工作亦會於呢階段進行。屆時，介乎新馬路同水雞巷之間一段巴素打爾古街實施有限度通車，而巴素打爾古街由沙梨頭去新馬路方向維持兩線行車；去媽閣方向「金碧文娛中心」站會臨時唔停靠。
2019年8月3號起，因「內港北雨水泵站箱涵渠建造工程」完工，呢條線恢復原線停靠。
2019年11月23號起，永久取消停「美景花園」站。
2019年12月28號起，配合輕軌氹仔線投入服務，新增停靠「柯維納馬路」站。
2020年1月20號起，因配合內港客運碼頭重啟及周邊配套優化，「火船頭街」嘅臨時站改名為「內港客運碼頭」站，而「火船頭街」站就永久取消
2021年1月1號起，為配合新巴士合同，呢條線更新目的地資訊，由「氹仔」改名為「氹仔官也街」。

車費
全程車費：六幣葡幣。
用澳門通全民卡，只係扣三蚊，其餘由政府畀。
用澳門通學生卡，只係扣個半，其餘由政府畀。
用澳門通長者卡同殘疾卡，免費，全部由政府畀。
澳門10A巴士

澳門10A巴士係一條由澳巴做緊，由媽閣來回外港碼頭嘅巴士線。

背景
1993年12月1號，基於10號去關閘方向去唔到港澳碼頭，所以澳巴開呢條線。
2009年4月26號，交通事務局實施第二階段巴士路線調整，呢條線改咗一啲路程。
2010年1月25號，澳門科學館開幕，延長行駛到澳門科學館，加停「澳門科學館」站。
2010年8月21號，交通事務局檢討實施咗三個月嘅新馬路公交專道之後，為咗避免所有巴士集中嗮響永亨銀行出面嘅巴士站上落搞到大塞車，同時藉住增加新馬路西邊嘅人流，改善做生意嘅環境，所以去司打口、媽閣方向嘅巴士都取消停靠永亨銀行出面嘅巴士站，改咗停靠「金碧文娛中心」站。
2011年8月1號，新巴士營運模式正式實行，呢條線判咗畀維澳蓮運嚟做。
2014年7月1號，呢條線由澳門新時代公共汽車股份有限公司接手嚟做。
2016年4月23號，去外港碼頭方向，響「媽閣總站」之後，唔停「媽閣廟前地」站、「河邊新街/媽閣」站，加停「河邊新街/凱泉灣」站。
2016年5月28號，因應呢條線逐啲逐啲轉用長啲嘅車，但係啲長車停咗「孫逸仙大馬路/漁人碼頭」站之好難轉返出嚟，所以就唔停「孫逸仙大馬路/漁人碼頭」站。
2017年12月20號，去媽閣方向加停「勵庭海景酒店」站。
2018年2月3號，去外港碼頭方向唔停「觀音蓮花苑」站。
2018年6月30號，因新馬路排水系統工程影響，呢條線改以循環線運作，期間唔停「媽閣總站」、「河邊新街/凱泉灣」、「火船頭街」、「新馬路/大豐」、「殷皇子馬路」、「亞馬喇前地」站，直接停靠「葡京酒店」站。
2018年7月17號，去外港碼頭方向臨時加停「城市日前地」站。
2018年8月1號，呢條線改番澳巴經營。
2018年8月17號起，新馬路8月16號晏晝恢復雙向行車，呢條線恢復原線行駛。
2019年4月6號，受「內港北雨水泵站箱涵渠建造工程」影響，呢條線由當日朝早十點開始臨時唔停「金碧文娛中心」站。
2019年7月27號，「十月一日前地」站改名為「十月一號前地」站。
2019年8月31號起，因「內港北雨水泵站箱涵渠建造工程」完工，呢條線開始恢復原線停靠。
2020年1月20號開始，因配合內港客運碼頭重啟同埋周邊配套優化，「火船頭街」嘅臨時站改名為「內港客運碼頭」站，而「火船頭街」站就永久取消。
2020年4月18號，亞馬喇前地整治土建工程完工，本路線（去外港碼頭方向）唔停「亞馬喇前地」站。
2021年1月25號起，呢條線全線改用中巴行走。

車費
全程車費：澳門幣三個二。
用澳門通全民卡，只係扣兩蚊，其餘由政府畀。
用澳門通學生卡，只係扣一蚊，其餘由政府畀。
用澳門通長者卡，只係扣三毫子，其餘由政府畀。
用澳門通殘疾卡，只係扣三毫子，其餘由政府畀。
澳門通IC卡月票適用。
澳門12號巴士

澳門12號巴士係一條由澳門公共汽車有限公司做緊，由永寧廣場來回外港碼頭嘅循環巴士線。

背景
1985年12月，呢條線投入服務。
1986年，呢條線延伸至紅街市。
1987年7月28號：唔再途經美副將、劏狗環，而改經望廈、澳廣視、塔石、水坑尾。
1988年：唔再以循環線形式運作，並以祐漢做總站，並由原本中巴改為用小巴行。
1995年，本線由祐漢總站搬去順景廣場總站。
2007年6月20號，呢條線大幅修改行程，唔再途經北京街、倫敦街、理工學院等路段
2009年4月6號起，為方便市民，喺澳門漁人碼頭內增設「孫逸仙大馬路／漁人碼頭」巴士站，係澳門首個設喺私家道路嘅公共巴士站。
2010年1月25號起，配合澳門科學館開幕，呢條線延長行駛至澳門科學館，並增停「澳門科學館」站。
2014年3月1號起，取消繞經看台街同永寧廣場，改由長壽大馬路經中心街、菜園路往順景廣場，藉以減少路線嘅彎繞度，提升運轉效率。
2016年5月28號，呢條線轉用大巴行駛。由於大巴停靠「孫逸仙大馬路／漁人碼頭」站後難以調頭離開，呢個站由呢一日開始停用。
2016年11月5號，因重整祐漢區巴士站點分佈同路線行程，所以往外港碼頭方向取消停靠「翡翠廣場」同埋「祐漢公園」站。
2017年4月9號，往外港碼頭方向，按原線行駛至「黑沙環第五街」站後，取消停靠「望廈體育館」站，並按原線行駛。往永寧廣場方向，按原線行駛至「黑沙環馬路」站後，取消停靠「祐漢第二街」站，改停靠新設嘅「長壽大馬路／勝意樓」站，並按原線行駛。
2017年7月29號，調整「永寧廣場總站」嘅12、19路線嘅落客位置至馬場北大馬路近灣景園路段，並取消停靠「馬場東大馬路」站。
2017年12月20號，新增停靠「勵庭海景酒店」站。
2019年5月18號起，改為循環線運作。
2020年4月18號，亞馬喇前地整治土建工程完工，呢條線取消停靠「亞馬喇前地」站。

車費
全程車費：澳門幣三個二。
用澳門通全民卡，只係扣兩蚊，其餘由政府畀。
用澳門通學生卡，只係扣一蚊，其餘由政府畀。
用澳門通長者卡，只係扣三毫子，其餘由政府畀。
用澳門通殘疾卡，只係扣三毫子，其餘由政府畀。
澳門通IC卡月票適用。

客量
呢條線主要服務港澳碼頭來回黑沙環順景廣場總站，經新口岸、高士德一帶，再加埋頻密嘅班次，所以繁忙時間好多人搭，但係其他時間客量就唔高。
水飯房

水飯房乃香港監獄入面獨立囚室之俗稱；每間只圂一個人；（响二十世紀八十年代若干時候）以前，房中人嘅伙食只得清水同白飯，差過其他監犯，因而得名。
水髮胭脂

《水髮胭脂》（英文：Romantic Repertoire），係香港無綫電視製作嘅時裝喜劇電視劇，由陳豪、蓋鳴暉、李司棋、麥長青、龔嘉欣、陳智燊、盧宛茵、羅樂林、韓馬利、朱璇領銜主演，監製李艷芳。呢套劇用室內設計同大戲做主題。
水鹿

水鹿（Rusa unicolor）係鹿嘅其中一個品種，主要分佈印度次大陸、東南亞、華南，自2008年被列入IUCN紅色名錄。
水黃皮

水黃皮（「皮」字有變調，粵拼：seoi2 wong4 pei2；學名：Millettia pinnata）係蝶形花科崖豆藤屬嘅一種半落葉喬木，喺東南亞嘅馬來半島、南亞、同大洋洲、中國嘅華南海邊等地區就可以搵到佢。佢既係一種防堤植物，又係一種抗旱陽性植物。

用途
呢樖嘢嘅部位可以用喺以下呢啲範圍入面：
木材——木箱擋板
葉——肥料、飼料
核——可以醫生癬、生疥、膿瘡同風濕；重可以用嚟榨生物柴油。
水鳥

水鳥係指喺水體左近或者裏面嘅雀鳥。
有陣時啲人會用呢隻詞特指住淡水水體嘅雀鳥，即係話喺呢種情況下，「水鳥」唔包海鳥。
水鼠耳蝠

水鼠耳蝠（Myotis daubentonii）係一種廣泛分佈歐亞大陸嘅鼠耳蝠屬。佢嘅英文名「Daubenton」係嚟自法國一位自然學家Louis-Jean-Marie Daubenton。

特徵
佢係一隻細至中等身形嘅蝙蝠。背脊毛色為啡色至黃啡色不等。肚嘅顏色較淺。眼細，耳殼長而向慢彎。細隻時毛色會比成年嘅較深色。身長平均 50 毫米長，翼伸長時平均 260 毫米。體重平均 7-15 克。

生活習性
水鼠耳蝠廣泛分佈歐亞大陸：歐洲記錄有英國、愛爾蘭。亞洲記錄有南韓、日本、中國同越南等地。鍾意住響樹洞，引水道同礦坑。一般獨居，但有時會 3、4 隻群埋一齊。

食乜
同好多蝙蝠一樣，水鼠耳蝠夜晚時會利用動物回聲定位搵獵物。佢哋會用呢種方法劃出一幅「聲納圖」，所發出嘅頻率大約 32 至 85 kHz， 一般嘅叫聲以 45 到 50 kHz 為頂，有 3.3 ms 咁耐。
佢哋主要食蟲，食烏鷹，蜉蝣等昆蟲。但亦有捉魚毛嘅記錄。佢哋會用腳捉住游往水面嘅魚毛，而且可以一邊飛一邊食嘢。外國研究顯示，一隻7克重嘅水鼠耳蝠經過一個鐘頭搵食後，體重可增加至11克，相當於本身體重嘅57%。

繁殖
飛緊
響外國，水鼠耳蝠主要響秋天交配，到春天先生產。通常一胎一隻，蝙蝠仔出世後大約三個禮拜就識得飛，到 6 至 8 個禮拜後就可以完全獨立。

保育狀況
水鼠耳蝠嘅畫
由1981年起，所有英國境內嘅蝙蝠都係受到野生動物及郊野公園條例第 5 條保護，而香港亦有類似法例：野生動物保護條例，嚟保護境內蝙蝠。但香港自1990年上一次搵倒之後，再冇其他記錄。
水鼠耳蝠響德國同奧地利係屬於瀕危物種。
歐洲藍啤梨

歐洲藍啤梨，又叫歐洲藍莓、歐洲越橘、山桑子，係藍啤梨嘅近親，北歐出產比較多。佢同藍啤梨一樣都有豐富花青素，對對眼好。
歐洲聯盟條約

《歐洲聯盟條約》或者叫《馬斯特里赫特條約》、《馬城條約》，1991年12月9-10號，第 46 屆歐洲共同體首腦會議喺荷蘭嘅馬斯特里赫特（Maastricht）舉行。辯論咗兩日，通過同草簽《歐洲經濟與貨幣聯盟條約》同《政治聯盟條約》，即《馬斯特里赫特條約》。呢一條約係對《羅馬條約》嘅修訂，為歐共體建立政治聯盟同經濟與貨幣聯盟確成咗目標同步驟，係歐洲聯盟成立嘅基礎。

貨幣聯盟條約
1992年2月7號歐共體12國外長同財政部長正式簽咗呢條條約。
條約規定，喺歐盟內部要求實現資本嘅自由流通，真正實現統一市場，並協調經濟政策。條約規定：唔遲過1999年1月18號歐共體行統一貨幣，實行共同嘅對外同防務政策，擴大歐洲議會嘅權力。

目標
要在密切協調成員國經濟政策同實現歐洲內部統一市場嘅基礎上，形成共同嘅經濟政策。具體內容係：統一通貨，制定統一嘅貨幣兌換率，建立一個制走同執行歐共體政策嘅歐洲中央銀行體系。
1999年1月1號，11個成員國採用歐元。包括：法國、德國、荷蘭、義大利、比利時、盧森堡、愛爾蘭、西班牙、葡萄牙、芬蘭同奧地利。希臘喺2000年12月加入歐元區。瑞典、丹麥同英國目前為止都決定暫時唔加入歐元區。歐元嘅散銀同銀紙喺2002年1月1號開始流通。歐元區國家各自己嘅散銀同銀紙喺2002年嘅前兩個月唔再流通。

政治聯盟條約
《政治聯盟條約》由1990年4月由法國總統密特朗與德國總理科爾一齊提出。
目標係：實行共同嘅外交、防務。大會政策，進一步擴大歐共體超國家機構嘅權力，擴大歐洲議會嘅權力，令佢由原來嘅諮詢同監督機構變成部分嘅權力機構。
建立共同外交與安全政策，喺歐盟最重要嘅領域之內採取嘅「共同行動」仍然需一致通過，但係亦採用特定多數投票（實施共同行動）嘅原則。歐洲聯盟嘅武裝機構——西歐聯盟「將執行歐洲聯盟係防務方面作出嘅議定」。條約最終規定制定共同防務政策。
歐洲公民身分：歐洲公民身分嘅主要內容係，聯盟僑民無論住喺歐共體嘅邊個成員國，喺歐洲選舉同市政選舉中都有選舉權和俾人選嘅權。承認任何公民都有歐洲議會請願嘅權利。
補充性：採取補充性係為咗解決歐共體與其成員國分權嘅微妙問題。歐共體僅喺專屬自己嘅領域內，「喺成員國無法令人滿意咁實現考慮採取嘅行動嘅目標時」進行干預。
歐洲議會：制度方面，歐洲議會通過投票任命歐共體執委會，任命接受公民訴狀嘅調停者，並可以成立調查委員會。立法方面，擴大合作程式。歐洲議會與歐洲理事會有分歧時，通過調解程式共同決策。
執委員：歐共體執委會職能唔變，但係由於任命方式改咗，佢嘅合法地位增強 。
司法同內政：需要一致通過嘅政府問合作今後將涉及同「共同利益」有關嘅問題（避難：移民，簽證、員警）。
協調基金：設立基金係為咗環境同基礎設施方面援助最貧困嘅地區。
新領域：歐共體恪守補充性原則嘅同時，可以喺一啲新領域（教育、公共衛生：職業培訓等）進行干預：歐洲理事會可以建議成員國通過一啲公約。
社會政策：由於英國反對，條約附件中有兩項特別議案講呢樣嘢，簽字國保證推動社會歐洲發展，促進就業，1992年以嚟，丹麥否決《馬斯特里赫特條約》；法國以微弱多數勉強通過，英國推遲全民公決。
歐洲葡文

歐洲葡文係指歐洲嘅葡文，即係指葡萄牙本土嘅葡文，相對於例如巴西葡文。
歐洲蔴雀協會

歐洲蔴雀協會European Mahjong Association簡稱歐洲蔴協創立時間2005-06-25性質NPO狀況志願協會目的喺歐洲鼓勵、推廣同埋協調玩蔴雀嘅經驗。總部 丹麥哥本哈根市腓迪力斯堡大區Lundtoftegade路82號區域 俄羅斯成員14個國際組織官方語言英文主席吕克亨伯特下屬世界蔴雀協會網站http://mahjong-europe.org/
歐洲蔴雀協會（粵拼：ngau1 zau1 maa4 zoek2 hip3 wui2；英文：European Mahjong Association），簡稱歐洲蔴協（粵拼：ngau1 zau1 maa4 hip3；EMA），係一個歐洲地區鍾意玩蔴雀嘅國際性組織，歐洲蔴雀協會嘅總部喺丹麥哥本哈根市嘅腓迪力斯堡大區Lundtoftegade路82號。
佢嘅主要目標係利用喺國際性組織嘅支持同時，喺歐洲度辦嘅一系列蔴雀錦標賽。

史
歐洲蔴雀協會最初係2005年6月25號喺荷蘭成立，佢喺成立之後就開辦咗第1屆歐洲蔴雀錦標賽。喺呢場比賽結束咗之後，歐洲蔴協就開始規定，每2年舉辦一次蔴雀錦標賽，而且重批准咗喺日本同國際性嘅規定下舉辦蔴雀錦標。
喺2008年6月21號，歐洲蔴協喺德國嘅哈陸發市舉辦咗第一屆歐洲蔴雀錦標賽外圍賽。喺嗰年，歐洲蔴協就開始咗喺每2年就用一次日本嘅遊戲規則。就因為噉，歐洲麻協輪流噉舉辦咗唔同蔴雀類嘅錦標。
歐洲經濟區

歐洲經濟區 (英文：European Economic Area，簡稱 EEA) 係一個位於歐洲嘅經濟共同體，俾非歐盟國家都能夠加入歐洲嘅經濟市場。EEA 喺成員國通過咗條約之後，喺1994年1月1號正式生效。
EEA 係屬於商業協議，所以同歐盟嘅條約都有唔少分別。例如，EEA 成員唔需要跟從歐盟嘅農業同漁業政策。EEA 同時保障成員國之間嘅工人同資金會有遷徙自由，而國家之間嘅人民亦可以自由咁決定住邊度，呢啲政策就同普通歐盟國家一樣。
依家嘅EEA總共有30個成員，其中包括咗27個歐盟成員，加埋冰島、列支敦士登、同挪威。但係，雖然克羅地亞已經係歐盟成員，佢加入EEA嘅簽協議過程仍然做緊，所以只係算暫時性嘅成員。
歐洲綠啄木鳥

歐洲綠啄木鳥（學名：Picus viridis）係一種雀，亦係啄木鳥科綠啄木鳥屬一個品種，原產歐洲。
歐洲蜂鷹

歐洲蜂鷹（學名：Pernis apivorus），又叫歐洲蜜鷹，係種蜂鷹，生活喺歐洲、西亞同非洲，專食蜂巢。
歐洲航空

歐洲航空（Air Europa）係西班牙一間航空公司。
熱乾麪

熱乾麪（粵拼：jit6 gon1 min6）係中國湖北省武漢市其中一個漢族特色小食。熱乾麪喺湖北嘅大部分地區受歡迎。而家喺中國內地好多地區都見到佢。呢種麪同北京嘅炸醬麪、河南嘅燴麪、山西嘅刀削麪同埋四川嘅擔擔麪一齊，稱為中國五大名麪。重成為中國十大麪之首。

典故
究竟熱乾麪係點出嘅，到而家為止都無準確答案，但武漢當地大部分講嘅版就係喺20世紀20年代，嗰時漢口區嘅長堤街入面，有位嗌李包嘅人喺關帝廟嗰帶成日賣凍粉同湯麪。點知有日，天氣熱辣辣，搞到有好多剩低啲麪都未賣嗮，佢就驚住啲麵會發酵先至將佢丼咗落個鑊度煮熟，重整乾佢，放喺砧板度。但係佢一下唔小心倒瀉咗個油壺啲麻油淋咗喺麪度。而李包睇到麻油倒瀉嗮落個麪度就冇辦法，就將啲麪用油嚟溝渾再重新擺過。點知第日朝早，李包將溝咗油啲熟麪放喺滾水度煮熟再撈返出嚟整乾佢，跟住放落個碗度，之後加啲賣凍粉用嘅料，結果出咗又香又熱辣辣嘅麪。就係噉，啲人嚟想買佢，重諗住食過返尋味。後嚟有人問佢賣嘅係咩麪，佢就話係「熱乾麪」。就係噉，佢就開始賣呢啲麪，唔單止好多人諗住嚟佢間檔買呢種麪，甚至重有好多人想向佢學點整呢種麪。

第1種整法
將梘水麪煮或蒸到九成熟嗰陣撈佢出嚟，跟住加芝麻油溝渾佢，跟住將啲麪攤喺個砧板或個碗度，等到佢凍到差唔多為止。
喺就快用嚟食得嗰陣，用漏羹將啲麪放喺滾水度整到佢熱辣辣，跟住撈返出嚟。
之後淋啲整好咗嘅芝麻醬、豉油、辣嘅蘿蔔粒，重可以按個人嘅口味嚟落啲鹹菜粒、蔥花、辣椒油、味精、胡椒粉、醋、雪菜、雞湯。

第2種整法
將梘水麪加羹香油，跟住溝渾佢。
放落個蒸鍋度，用高火蒸佢10分鐘。
蒸到OK咗啲麪就用筷子嚟整散佢，一直到佢凍咗為止。
將啲榨菜、酸豆角同香蔥都刴碎嗮。
最後將啲芝麻醬用蔴油，豉油，生抽同鹽嚟溝渾佢。咁住將攤凍咗啲面丼返落個鑊度，煮大概1分鐘（熟咗就得，唔冇整到太醂）。跟住撈返出啲面就放落個碗度，將溝渾咗嘅醬汁同榨菜、酸豆角同香蔥淋落個麪度，最後趁熱嚟溝渾佢就得喇。
提醒：如果你鍾意食辣嘅，可以將啲榨菜同酸豆角入面加啲辣椒油或辣椒醬就得。

第3種整法
喺水入面加啲食用碱化開啲麪
倒落去裝住麪粉嘅盆度
加啲鹽用筷子溝渾
搓成嚿硬啲嘅大麪團
將嚿大麪團分成幾嚿細嘅麪團仔（方便躑麪機嚟躑）
躑佢幾次變成嚿滑嘅麪皮為止
跟住用圓麪窿嚟整嚿細嘅圓麪條出嚟
將冚唪唥嘅細麪團仔，都按返第7步嚟整。
煲一大煲水，等到滾咗之後，將冚唪唥躑好嗮嘅圓麪條丼嗮落去滾水度，煮到七成熟（如估即整即食嘅，就直接煮到全熟為止）。
跟住整乾啲水，撈返出嚟，放到有風嗰度整返凍佢或直接過冷河。
稍微凍咗啲之後，就加啲麻油落去溝渾（費事黐實嗮），跟住再攤返凍佢。
等佢凍咗之後，放入面冰箱入面再雪一陣。
過咗無耐之後拎返出嚟，跟住放入個鑊入面整熟佢，嗰時嚿麪已經五成熟。
再稍微熝下佢就得
跟住撈返啲麪出嚟再放落個碗度。之後加啲鹽、味精、豉油同醋。
加啲蘿蔔碎同芝麻醬落去，最後放埋蔥花就得。

第4種整法
將啲芝麻醬同香油逐啲溝渾，整成稍微有啲濃嘅醬汁，之後加生抽同鹽落去繼續溝渾，變成芝麻醬汁為止。另外，重要將蒜蓉、胡椒粉、醋同糖整成調味汁。
將啲花生拍爛佢，而辣蘿蔔乾同香蔥都切成碎。
喺個鑊入面加啲水，再煲滾佢，之後加啲麪繼續煲滾佢3分鐘，整到八成熟（要保持硬心）就得，控乾啲水，跟住加羹香油，之後用風機吹幹。
淋啲芝麻醬汁同蒜味汁，跟住將拍爛咗嘅花生、辣蘿蔔乾同香蔥碎加落去，溝渾就得。
熱兵器

熱兵器係一種武器，即係火炮，以硫磺等等嘅物料製成。

背景
大宋立國之後，成日俾北面嘅遼、西夏侵擾。大宋意識到防守唔係辦法，因此宋人設計咗火炮、火鳥等熱兵器。

北宋
北宋末年，金國攻擊汴京（家下嘅開封）。第一次金軍俾宋軍用熱兵器打敗。金軍敗退後開始研究熱兵器，終於喺第二次反以熱兵器攻克汴京，俘虜宋徽宗、宋欽宗，北宋滅亡。
熟鐵

熟鐵係含碳量少過0.2%嘅鐵合金碳鋼，又叫做純鐵、軟鐵或者鍛鐵。熟鐵比較軟，抗腐蝕性比較好，韌性同埋延展性比較高，而硬度同埋強度就比較低。
熨波洲

熨波洲（Middle Island）係香港南區一島，喺深水灣同淺水灣之間，上面有香港遊艇會碼頭。
維基同享有多媒體嘅嘢：Middle Island, Hong Kong
熱力位能

熱力位能（thermodynamic potential）係指幾個可以攞嚟表示一個熱力學系統嘅狀態嘅標量物理量。包括咗內能同焓呀噉。
熱

熱（粵拼：jit6），又叫熱力、熱量，係熱力學上嘅一種能量，佢可以由一件熱啲嘅嘢轉移到一件無咁熱嘅嘢度。
河源

河源喺中國廣東，家下係地級市，叫河源市。明清時叫河源縣。

山
河源西有桂山。東有古雲。東北有藍溪山。

水
河源有東江，又叫槎江，西南到藍鎮墟，左納藍溪水，右納曾田水，又西南同康禾水合。過縣治東南，新豐江自長寧東來注之，西南合秋香江入歸善。西北有忠信水，出連平，西南過楓木鎮，合二龍岡水，到長寧入新豐水。鱷湖東為河源舊城，今日叫之下城。

史
大清時河源只係個縣，叫河源縣，歸惠州府，有藍口巡司。同埋有義合、寶江二驛，後尾廢咗。
河濱

河濱（英文：Riverside），又譯河邊，係美國加利福尼亞州一座城，住咗32萬人。
河濱泳場

河濱泳場（粵拼：ho4 ban1 wing6 coeng4），又嗌河濱游泳場，係中國廣東廣州嘅大型泳池，1991年8月動工，1992年6月起好，位置喺從化街口河濱北路45號（河島公園隔籬）。佢既係從化區體育局屬下嘅康樂機構，又係從化最大嘅公眾泳池。
個泳場因為靠近流溪河邊而改成噉嘅名。

設施
河濱泳場泳池有2個國際標準嘅50米水池（一淺一深）、重有個似住宅小區咁大嘅細路池。
水池水深
細路池：0.4m～0.6m
淺水池：1.1m～1.45m
深水池：1.5ｍ～1.85m

開放時間
呢間游水場有分開幾個場次開放。時間分別係：
天光場：06:30～08:30
上晝場：09:30～11:30
晏晝場：15:30～18:00
晚黑場：18:30～21:00
以上場次凈限每年5月初到9月初，其它時間基本上唔開。
河濱縣

河濱縣（英文：Riverside County），又譯做河畔縣、河邊縣，係美國加利福尼亞州一個縣，係全州人口第四多嘅縣，人口有239萬，縣城係河濱。
港島東 (地產)

太古坊（Taikoo Place）(之前叫港島東)係太古地產喺香港島鰂魚涌發展嘅地產物業群，包括太古坊、太古城、太古城中心咁。
港島東體育館

港島東體育館，香港室內體育館之一，喺西灣河鯉景道五十二號，英文叫Island East Sports Centre。行政上歸東區。設施有籃球場、排球場、羽毛球場、舞蹈室、活動室、乒乓球檯、高爾夫球設施、健身室、兒童遊戲室、草地滾球場、游泳池。場歸康樂及文化事務署管，二〇〇一年一月開張。

設施
館高四層，地下為健身室。一樓設港島東游泳池，有訓練池、嬉水池及戲水池。二樓兒童遊戲室及泳池餐廳。三樓有乒乓球室，有室內草地滾球場，球道四條，同埋康樂室；四樓有多用途主場，做得籃球場兩個，或排球場兩個，羽毛球場六個，另有室內運動攀登牆兩幅。重有室內哥爾夫球室三間。
港島民生書院

港島民生書院（Munsang College (H.K. Island)，簡稱IMSC）係一間基督教男女津貼嘅英文中學，位於香港東區西灣河太安街，喺1999年創校。校園佔地75350平方呎。喺2004年9月成立港島民生書院舊生會。

學校使命
以「光與生命」同「人人為我，我為人人」為訓，以基督嘅精神辦學，發展學生嘅全人教育，培養好學自學嘅精神，確立積極正面嘅人生觀，堅定意志，追求崇高嘅理想，貢獻社會。
港島南岸

港島南岸（英文：THE SOUTHSIDE），係香港大型發展項目，喺香港島南區黃竹坑香葉道11號，起喺港鐵黃竹坑站上蓋。項目由港鐵公司策劃，每期由唔同發展商興建，係一個結合住宅同商場嘅鐵路上蓋綜合發展計劃。項目前身係黃竹坑邨。

第一期：晉環
晉環（第一期項目）佔地約1.1公頃（約11.84萬方呎），可以起兩幢住宅大廈，提供大約800伙，樓面面積約57.7萬方呎，預計2022年落成。2017年2月28號，港鐵公佈路勁基建同平安不動產（中國平安子公司）資本合組嘅中資財團怡騰投資有限公司以補地價金額超過46.84億，每方呎約8,119蚊，分紅比例固定為35%攞到項目。港鐵同路勁基建用保密做理由，拒絕透露地價。到2020年11月中，發展商正式就呢個項目註冊「晉環」同「South Land」商標，為開售做預先準備。

第二期
第二期地盤面積約9.26萬方呎，鄰近香港仔南朗山道，喺第一期隔離。項目樓面約49.3萬方呎，可以起兩座25層同30層住宅樓宇，提供約600個住宅單位，估計2023年落成。
2017年11月頭收到37份意向書，截標時合共收到10份標書。2017年12月5號，港鐵公佈嘉里建設同信和置業各佔50%股權嘅合資公司High Crown Holdings Limited，以補地價約52.1億元，以項目可以起到樓面面積約49.3萬方呎計算，每方呎樓面補地價約10,576蚊，分紅比例固定係30%，成功投到港鐵黃竹坑站第二期發展項目，補地價約52.1億。

商場
商場命名做THE SOUTHSIDE，樓高5層佔地51萬平方呎，設有大約150間商戶，亦設有提供235個泊車位，預計2023年落成。場內設計會以高雅同大自然柔同色系做主調，商場入口設有1.4萬平方呎嘅公共休憩空間，而場內有唔少喺3,000平方呎嘅表演場地。港鐵計劃引入唔同類型嘅商戶，如娛樂同大型綜合超市等，並引入智能科技。
港島徑

港島徑係一條50公里長、橫跨香港島5個郊野公園嘅遠足徑。港島徑沿途亦有指標及告示板。遊人可以選擇由西向東或者相反方向行。
港島徑共分為長短唔同嘅八段路程：
山頂至薄扶林水塘
薄扶林水塘至貝璐道
貝璐道至灣仔峽
灣仔峽至黃泥涌峽
黃泥涌峽至柏架山道
柏架山道至大潭道
大潭道至土地灣
土地灣至大浪灣
由於港島徑係郊野公園，冇指定露營地點，所以遊人都會預留時間嚮天黑前走人。
維基同享有多媒體嘅嘢：Hong Kong Trail
港島東游泳池

港島東游泳池（英文：Island East Swimming Pool），係香港港島東區嘅一個公眾游泳池，喺西灣河鯉景道52號港島東體育館2樓，由康樂及文化事務署管理。
港島東聯網

港島東聯網（全名港島東醫院聯網，英文：Hong Kong East  Cluster）係香港醫院管理局嘅其中一個地區性醫院聯網，負責服務東區、灣仔區同部份離島區（唔包北大嶼山）83萬居民，而家總監係陸志聰醫生。

醫院同醫療機構
東區尤德夫人那打素醫院：提供全面專科服務嘅地區性急症醫院。
律敦治醫院：社區醫院，提供急症同部份專科服務，包括內科、呼吸內科、老人科同外科。
鄧肇堅醫院：社區醫院，提供急症同部份專科服務，包括內科、呼吸內科、老人科同外科。
東華東院：提供基健同部份專科服務嘅社區醫院，包括內科、眼科、復康同療養服務。
黃竹坑醫院：為需要長期護理嘅病人提供護養服務。
舂磡角慈氏護養院：為需要長期護理嘅病人提供護養服務。
長洲醫院：提供基健同急症服務。
港山大街

港山大街（粵拼：gong2 saan1 daai6 gaai1；簡化字：港山大街）係中國河北秦皇島嘅西南-東北走向道路，喺山海關區。西南邊從石河路開始，一直去到東北邊嘅老龍頭路。

敘述
全長942m，闊11米，雙向2車道。
港島東中心

港島東中心係香港第七高摩天大樓，高376米，有69層，2008年起好，響鰂魚涌太古坊華蘭路18號。
猛獅196

猛獅196，對外稱為猛獅SD200，係西德猛獅（MAN）出嘅一款後置引擎雙層巴士底盤，1973年首次亮相，1974年投產。車身係由Gaubschat、Orenstein & Koppel或者Waggon Union造。
西德西柏林嘅BVG買得最多猛獅SD200，總共有956架。另外，有兩架SD200喺1975年去咗瑞士蘇黎世，西德Lübeck嘅LVG亦喺1976至1983年引入8架SD200。除此之外，猛獅亦出咗一架SD200用嚟發展地台較低嘅單層巴士，重有一副SD200底盤去咗BVG用嚟作教學用途。
由於雙層巴士嘅設計方便乘客睇風景，所以有多架SD200喺退役之後改成觀光巴士，喺歐洲大陸同埋北美洲多個城市行，另外有25架原柏林嘅SD200喺1993年賣咗去中國廣州繼續做城市巴士。
猛獅SD200喺1985年停產，俾新嘅猛獅SD202取代。
猛火爆2

《猛火爆2》（英文：Red 2）係2013年美國電影，《猛火爆》續集，由布斯韋利士、尊麥高維治、海倫美蘭、瑪莉露斯柏嘉、嘉芙蓮薛達鍾斯、安東尼鶴堅斯主演，甸柏烈斯多執導。故仔改編自DC漫畫。
猛獅A22

猛獅A22，對外稱為猛獅NL223F、猛獅NL243F、猛獅NL263F、猛獅NL273F、猛獅NL283F、猛獅NL313F或者猛獅NL323F，係德國猛獅（MAN）出嘅一款大型低地台單層巴士底盤。
猛獅A34

猛獅A34，後來又對外稱為猛獅ND313F或者猛獅ND363F，係德國猛獅（MAN）出嘅一款低地台雙層巴士底盤。呢款底盤可以用嚟做城市巴士或者客車。
2003年5月，一架配Neoplan Centroliner N4426車身嘅猛獅ND313F巴士被運到香港，同年10月加入九龍巴士。
2006至2007年，北愛爾蘭公營巴士公司Ulsterbus引入25架配Ayats車身嘅猛獅ND363F客車。
猛獅A48

猛獅A48，對外又稱為猛獅ND243F，係德國猛獅（MAN）出嘅一款低地台雙層巴士底盤。
猛獅ND243F係專為英國市場設計，一副6.9升嘅猛獅D0836LOH引擎擺喺車尾左邊，經波箱去行配特闊單尾胎嘅尾軸，至於散熱水箱就擺喺引擎上面。
第一架猛獅ND243F喺2006年裝好單門版東蘭開夏Kinetec+車身，並喺同年11月嘅Euro Bus Expo 2006巴士展覽會亮相，巴士隨後喺2007年加入Reading Transport。
猛獅原本打算喺2007年整一架配倫敦雙門版東蘭開夏Kinetec+車身嘅ND243F，但卒之都係冇下文。後來，猛獅決定唔再向英國市場出雙層巴士底盤，改為出引擎畀亞歷山大丹尼士同埋Optare嘅雙層巴士。
上圖的ND243F後被Reading Bus轉售予私人客運公司Kingfisher Mini Coaches，作接載學童及租賃服務。
猛獅A27

猛獅A27，即係猛獅NL262/R香港版，係德國猛獅（MAN）喺1990年代尾生產嘅其中一款低地台單層巴士。

設計
猛獅NL262/R係嘅結構採用德國巴士常見嘅無大樑設計，一副臥置式嘅猛獅D2866LUH22歐盟二型260匹引擎打直擺喺尾輪跨左邊，配Voith DIWA851.3或ZF 5HP500自動波，而散熱水箱就擺喺尾輪跨右邊。
巴士車廂擁有全低地台設計，前軸車轆上面可以裝上座椅。由於後置水箱擺位關係，最後排座位只得3個位，而唔係5個位。
由於猛獅堅持唔喺自己廠房生產完整嘅右軚巴士，所以呢款猛獅A27係以散件形式由德國運去外地裝嵌，然後再運去香港。

城巴
城巴係香港第一間買猛獅NL262/R嘅巴士公司，佢喺1998年引入60架雙門城市巴士版，配Voith DIWA851.3自動波，再喺2000年引入多20架，車隊編號1501-1580，全部投放去專利部。城巴最初買猛獅NL262/R嘅原因係希望以較低載客量及成本兼加密班次，以吸引乘客。
2006年，城巴將其中10架車隊編號1560-1569嘅NL262/R巴士改裝，由雙門改成單門，並喺門後面裝上行李架，全車換上豪華座椅，用嚟行來往香港國際機場同埋南區嘅城巴機場快線A10。
喺2000年代，城巴賣咗十幾架猛獅NL262/R巴士。其中三架（車隊編號1514、1517、1534）喺2005/2006年去咗香港機場管理局，做香港國際機場禁區同埋海天客運碼頭嘅接駁車，2010年返咗城巴做零件車；五架（車隊編號1570-1574）喺2005年賣咗畀愉景灣交通服務有限公司；一架（車隊編號1575）喺2005年賣咗去紐西蘭；五架（車隊編號1576-1580）喺2004年賣咗畀新大嶼山巴士，並一直行到2013年。
一架車隊編號1512嘅NL262/R喺2008年11月1號凌晨12點幾返廠途經東區走廊期間燒咗，巴士喺2009年5月取消車輛登記。另外一架車隊編號1560嘅NL262/R喺2011年1月17號撞車，2011年2月退役。其餘嘅巴士喺2016年或之前喺專利部退役，其中兩架（車隊編號1545、1546）巴士喺2015年改成單門同埋調咗去非專利部，並一直行到2018年。

愉景灣交通服務有限公司
香港嘅愉景灣交通服務有限公司喺2000年引入5架NL262/R巴士，以配合愉景灣隧道開通，提供來往愉景灣及東涌站嘅巴士服務。呢5架巴士都係單門，配ZF 5HP500自動波，車內設有行李架。其中一架編號HKR115嘅單門版NL262/R於2004年因為喺東涌同泥頭車迎面相撞而報銷。
2005年，隨住來往欣澳地鐵站嘅DB03R投入服務，加上陸續有新樓入伙，愉景灣唔夠車用，所以就自城巴買入5架NL262/R，並喺城巴廠內改裝成愉景灣規格，其中一架亦被編為HKR115（現時係DBAY115）。
愉景灣淨返嗰9架NL262/R巴士喺2011至2017年退役。
猛獅A53

猛獅A53，對外稱為猛獅13.220HOCL，係德國猛獅（MAN）出嘅一款巴士底盤，最多載到大概13噸。
猛獅A57/A59

猛獅A57/A59底盤有打直擺嘅後置式引擎，散熱水箱擺喺引擎左邊。中軸係驅動軸，而尾軸係輔助車軸。佢可以配猛獅D2866LOH25（歐盟二型，310匹。只限猛獅24.310）、D2866LOH26（歐盟二型，350匹。只限猛獅24.350）或D2866LOH27（歐盟三型，310匹。只限猛獅24.310）等引擎。
架車嘅車頭至驅動軸前面可以整成低地台。至於驅動軸至車尾部分嘅地台就升高好多，喺城市巴士版本，呢個位置嘅座椅可以全部都整到向前；而喺雙層客車版，呢個位通常用嚟擺行李。
猛獅A57同埋猛獅A59喺外表上冇乜大分別，不過產地唔同：猛獅A57底盤喺澳洲造，而猛獅A59底盤係喺德國造。

城巴
香港城巴喺1997年10月接收咗一架澳洲造嘅猛獅24.350城市巴士，配歐盟二型引擎、ZF 5HP600自動波同埋Volgren CR221LD車身。架車喺1997年12月尾出，2015年因壞車，再加上有17年車齡，所以放棄復修同退役。
其後，城巴訂咗多架猛獅24.310城市巴士，配歐盟二型引擎、ZF 5HP590自動波，車身係Volgren CR223LD（澳洲造底盤）或荷蘭Berkhof（德國造底盤）。不過運輸署自1999年初開始限制專利巴士公司擁有嘅巴士數目，令城巴焗住撻訂批車。當時其中32架Berkhof車身同埋兩架Volgren車身嘅猛獅24.310生產已經完成，最後除咗一架配Berkhof車身嘅猛獅24.310返咗德國做測試之外，其餘嘅都賣咗畀香港嘅巴士公司。

九龍巴士
九龍巴士接收咗32架俾城巴撻訂嘅猛獅24.310，佢哋喺出街載客之前，車廂被改裝到盡量接近九巴規格，包括將座椅由城巴嘅絲絨皮換成膠皮。其中30架配Berkhof車身嘅巴士喺2000年出，而兩架Volgren CR223LD車身嘅喺2002年出。
喺2002年，九巴引入15架配歐盟三型引擎、Volgren CR223LD車身嘅猛獅24.310城市巴士。呢批巴士嘅底盤係德國造，樓梯由車廂中間移前去司機位後面，前軸上面冇座椅。

冠忠巴士集團
香港最大非專利巴士公司冠忠巴士集團喺1999年接收一架俾城巴撻訂、配Berkhof車身嘅猛獅24.310。架車保留城巴規格嘅車廂，包括紅色扶手、LITE Vision電子路線牌同埋Fainsa Cosmic絲絨座椅。
巴士喺2000年出。佢平日主要行香港國際機場員工接駁巴士K2B線，朝早及晏晝部份時間更會支援冠忠屬下公司新大嶼山巴士嘅東涌區內路線。
佢喺2015年因為壞波箱而退役。

英國
英國Stagecoach喺1999至2000年間引入28架配歐盟二型引擎同埋Jonckheere Monaco車身嘅猛獅24.350低地台雙層客車（德國製底盤），用嚟同旗下來往牛津同埋倫敦嘅市際客車服務Oxford Tube升級。佢哋喺2004年撤出Oxford Tube服務，俾新嘅Neoplan Skyliner客車取代。
楊景輝

楊景輝（粵拼：joeng4 ging2 fai1；1983年5月15號—）係中國國家隊嘅一位跳水運動員。喺廣東省廣州市出世。佢喺2001年——2005年之間嘅大型體育比賽攞過5次金牌之後就退出咗國家跳水隊。而家佢做緊廣東體育職業技術學院嘅團委副書記。
楊曦嵐

楊曦嵐（英文：Felicia Yeung，1993年7月25號—）係香港嘅混血模特兒同演員。
楊曉穎

楊曉穎（英文：Sharon Yeung，1991年3月4號—）係香港模特兒，上海出世，而家係名模陳嘉容師妹，2012年入行。

簡歷
楊曉穎屋企搞火鍋生意，喺大學讀市場管理。
楊曉穎喺2014年做咗中國小姐香港區冠軍，跟住代表香港參加全中國決賽，入圍10強，同贏到「最上鏡小姐」。2015年，佢做咗環球小姐香港區冠軍，跟住代表香港參加環球小姐全國總決賽，入圍十強，同贏到「最佳風尚獎」，同年佢做咗世界民族小姐香港區冠軍，跟住代表香港去波蘭同82個國嘅代表參賽，但未有獎。
楊曉穎喺2016年用「魔鬼組挑戰者」參加viuTV真人騷《美選D.n.A》，但晉唔到級。
楊曉穎喺2017年同另一位模特兒楊麗一齊推出首本寫真相集「不是𡃁模」。
楊曜愷

楊曜愷（英文：Ray Yeung）係香港電影導演，2006年執導第一套電影，出名作品包括用同性戀做主題嘅《叔·叔》同《從今以後》。
楊柳

楊柳（粵拼：joeng4 lau5；學名：Salicaceae）係金虎尾目嘅一個科，有超過五十個屬。
楊景遊樂場

楊景遊樂場，香港公園之一，遊樂場之一，喺屯門楊景路，英文叫Yeung King Playground。行政上歸屯門區。設施有硬地球場、手球場、門球場、緩跑徑、健身徑，以及七人足球場兼手球場。
楊智超

楊智超，香港電影工作者，曾經憑電影《神探大戰》入圍第41屆香港電影金像獎最佳音響效果。
楊月樓奇案

楊月樓奇案又叫楊月樓與韋阿寶案，係發生喺清朝同治十二年一單案。
楊月樓係清末民國初期嘅一個上海當紅京劇名伶，佢同富商千金韋阿寶拍拖，仲已經去到談婚論嫁，但大清律例話明良賤唔可以通婚，楊月樓嘅戲子身份屬於賤籍，所以唔可以同韋阿寶結婚，但佢兩個一於唔理，私定為婚。結果女主角韋阿寶被判行為不端，而楊月樓就判流刑，而幫佢兩個完婚嘅乳母王氏京就判喺縣衙前枷號示眾十日。
由於楊月樓係當紅名伶，呢單嘢受到民間激烈爭論，有人認為呢啲律例過時保守，亦有人覺得良賤通婚成何體統。
呢單案涉及嘅社會爭論，引起對傳統觀念批判，後人將呢單嘢列入清末四大奇案。
楊枝甘露

楊枝甘露係一種香港甜品，製作材料包括沙田柚（或西柚）同芒果，重有西米、椰汁、鮮忌廉（或淡奶）同糖。柚子拆成肉，芒果就切粒，溝喺西米、椰汁同糖水度，雪凍後食。有啲甜品店更喺楊枝甘露中加入雜果或燕窩。
楊枝甘露嘅味道，又被製作成其他食品，例如楊枝甘露蛋糕、楊枝甘露布甸、楊枝甘露雪條等。

名稱典故
楊枝甘露本來係指觀音菩薩嘅一種法寶。觀音手執一個插住楊柳枝嘅寶瓶，瓶內嘅露水就叫做楊枝甘露。
民政事務局

民政事務局（英文：Home Affairs Bureau，簡稱HAB），係中華人民共和國香港特別行政區政府以前嘅決策局之一，負責康樂、文化同地區行政事務。局長職位暫時空缺。
2022年7月1號，因應決策局重組，被分拆成民政及青年事務局同文化體育及旅遊局，同時亦香港嘅政府史上最後一任民政事務局局長徐英偉同埋曾為末代副局長係陳積志等。
法國大區

法國大區係法國一級政區，依家響法國本土有13個，響法國海外屬地就有5個海外大區。2016年之前，法國本土有22個大區，響總統奧朗德推動下合併得返13個。
法國國家圖書館

法國國家圖書館密特朗分館外觀。
黎塞留分館橢圓形閱覽室。
法國國家圖書館（法文：Bibliothèque nationale de France，縮寫「BnF」）係法國嘅國家級圖書館，前身係法國國王傅朗素華一世喺1537年通過《蒙彼利耶詔令》建立嘅法定送存藏書閣。
目前法國國家圖書館有七座分館，其中四座位於首都巴黎：
位於第二區嘅黎塞留分館
位於第十三區嘅密特朗分館；
位於第四區嘅阿斯納分館；
位於第九區嘅歌劇院圖書館暨博物館。
另外三座分館分別係：
位於法蘭西島大區標思-聖佐治（Bussy-Saint-Georges）嘅技術中心；
位於盧華爾河大區薩夏特河畔薩布理（Sablé-sur-Sarthe）嘅技術中心；
位於普羅旺斯-阿爾卑斯-蔚藍海岸大區阿維尼翁嘅莊·維拉爾之家。
法國戰役

法國戰役係第二次世界大戰入面納粹德國進攻法國嘅戰役，喺1940年5月10號到6月25號打，最後納粹德國佔領咗法國、比利時同荷蘭。
法國地理

法國地理先講歐陸法國，即法國本土。本土喺歐洲西南一角，一大片陸地，約莫五十五萬平方公里，歐洲第三大國，排喺俄國同烏克蘭之後。西面有海，東南又有地中海，中間隔咗西班牙半島。全國大抵平原，南面多山，至高處叫白朗峯，四千八零八米高。國大，氣候並唔勻洵。草原為主，原始樹林中世紀就無。
國境來講，南面安道爾、西班牙，北面比利時、盧森堡、德國，西面意大利、摩納哥、瑞士。西北隔住英倫海峽到英國。
法國國際廣播電台

法國國際廣播電台（法文：Radio France internationale, RFI，簡稱法廣）係1975年喺法國成立嘅廣播電台。早期係法國廣播嘅一部分，為法屬赤道非洲服務。1986年，法國國會通過新法律，允許法廣喺法國廣播之外獨立運營。
法國國民互助信貸銀行

法國國民互助信貸銀行（Crédit Mutuel）係法國第五大金融機構，1882年創行。
洪灝

洪灝，交銀國際前董事總經理、研究部主管，喺北京對外經濟貿易大學同埋澳洲新南威爾士大學畢業。
佢不時喺中國媒體入面發表對財經趨勢嘅評論分析，例如喺2018年佢曾經話過價值投資喺中國從未奏效。
2022年5月，香港、台灣有啲媒體報道佢被禁言，內地社交媒體賬戶已被凍結，包括微信同微博。喺佢被禁言之前，分別發表過中概股、資本外逃、誰還在賣、3月之亂合共4份報告，當中部分內容提及中國大陸資本外逃問題，對中國大陸股市發展持負面睇法，有啲聲音就質疑，事件係中共因為佢比較敢言而封殺佢，批評中共做法荒謬。
洪澤湖

洪澤湖係中國五大淡水湖之一，喺江蘇南面、淮河南岸。
洪為民生日派對事件

洪為民生日派對事件（又被稱為「洪為民生日派對群組」、「洪門宴群組」、「派對門事件」）係指武漢肺炎香港疫情第五波疫情裏面，其中一個群組感染同埋相關爭議事件。

背景
事發嘅西班牙菜餐廳Reserva Ibérica Tapas Bar & Restaurant
喺2022年1月3號深圳市前海管理局香港事務首席聯絡官洪為民喺灣仔灣景中心一間西班牙餐廳Reserva Ibérica Tapas Bar & Restaurant（D類食肆）裏面搞生日派對，有包括香港立法會議員、多位首長級官員同埋政府機構人員在內過百人出席，因有出席者派對後確診武漢肺炎導致多人被送往竹篙灣檢疫中心接受防疫隔離。事件曝光後喺社會上引起嚴重爭議同激烈反彈，唔單止被批評處理手法出現雙重標準，多名首長級官員出席鋪張嘅私人生日派對更揭露出官場不正之風，並導致以行政長官林鄭月娥為首嘅香港政府陷入嚴重嘅誠信同政治危機。至於嗰場生日派對參與人數當初報稱為170人，但係衞生署衞生防護中心之後話，因為有賓客帶同冇喺名單上嘅人出席派對，到1月10號已發現參加者加到214人，再多一個派對關聯者確診。2022年1月10號，張竹君開記者會時話嗰道無裝閉路電視，因而無得以此追尋出席者；不過傳真社即日踢爆咗係流料——查到其實大廈存有所需錄影，只係政府無去索閱。2022年1月12號，升旗易得道報稱收到風，得知當時有中聯辦嘅官員在場，亦係局中關鍵人物，並推斷，政府之所以有上述嘅反常操作，係因為要包庇佢哋。

其他
王詩雅（榮源茶行銷售及巿場總監）（確診，個案12838）
未被邀請嘅43歲女子@（王詩雅嘅朋友、女馬主）（確診，個案12962）
朱偉星@（楊子矜老公、醫生）
曾鳳珠（香港菁英會主席）
漢洋（歌手）
郭詠欣（無綫新聞記者）
陳澤銘（香港律師會會長）
鄺美雲@（藝人、港區全國人大代表）：佢報稱只喺餐廳室外範圍，無入去
標示符號嘅解說：
*：要去竹篙灣檢疫中心隔離21日
#：一度要到竹篙灣檢疫中心隔離，其後證實楊子矜確診係假陽性，獲安排離開隔離營，但行政長官林鄭月娥要求佢哋要繼續家居隔離，到最後檢測陰性為止。
~：一度要到竹篙灣檢疫中心隔離，其後證實楊子矜確診係假陽性，獲安排離開隔離營。
^：被立法會主席梁君彥勸喻家居隔離。
@：出席生日會時並無按法例要求掃「安心出行」二維碼。
%：明確表示出席生日會嗰陣有掃「安心出行」二維碼。

洪為民
身為呢件事嘅主角，洪為民事後向公眾道歉，表示一定會汲取教訓，深切反思，並已向衞生防護中心提供相關賓客資料，又指出嗰名初步確診者並無參加餐聚，由於佢到達現場嘅時間比較遲，大部分賓客已經走咗，強調當日嘅聚會時間通知同安排係採用分流制，唔會所有賓客都喺同一時間喺餐廳，亦有好多賓客並沒有參加聚餐，只係出席道賀就走咗，當時已提示所有賓客一定要用安心出行同埋打咗新冠病毒疫苗。嗰個人初步確診後已經通知出席賓客立即進行檢測，包括涉事嗰陣已離開嘅人，暫時使用快速測試嘅賓客（包括自己）檢測結果係陰性。

鄺美雲
做過港區全國人大代表嘅藝人鄺美雲亦到過生日會，佢1月7號接受訪問嗰陣否認曾經入過會場，表示去到會場外面，見到十分之多人，所以無入去，同洪為民打完招呼就走。

朱偉星
香港電台普通話主持楊子矜同佢老公朱偉星醫生亦到過生日會。朱醫生喺香港商業電台節目接受訪問，直認自己嗰陣無掃過「安心出行」，又話無人檢查佢嘅針卡，主持話佢應該要遵守法例要求，佢回應：「吓？你哋咁守法㗎？」。

潘焯鴻
參選過香港立法會嘅潘焯鴻，喺接受張寶華訪問嗰陣話，洪為民事件反映一眾政壇新貴活喺自己嘅小圈子世界裏面，為咗靠唔同嘅畀面派對謀取利益，完全漠視民眾感受同觀感，所以犯下大量關於防疫嘅法律。

後續影響
出席宴會嘅民政事務局長徐英偉，喺2022年1月31號向行政長官呈辭，以示對事件負責。
洪熙

洪熙係明仁宗朱高熾喺1425年用過嘅年號。嗰年農曆六月佢大仔明宣宗朱瞻基登基之後繼續用，第二年改成「宣德」。
洪熙官

洪熙官係大清乾隆年間廣東、福建一帶嘅民間流傳英雄人物，相傳佢祖籍廣東花縣，始創南拳門派洪拳。
洪為民

洪為民，JP（1969年1月3號—），係中華人民共和國政治人，香港親中派人士，經民聯成員。上海出世，祖籍福建龍海。佢係第十三屆全國人民代表大會嘅港區全國人大代表。
佢係菲律賓比立勤國立大學哲學博士，中國人民大學法學碩士，香港中文大學歷史系文學碩士，英國赫魯大學商業管理碩士，英國博爾頓大學榮譽文學士，而家係廣西師範大學名譽教授同暨南大學兼職教授。

政治立場
佢係香港親中派人士。曾經公開支持大幅度削減直選議席嘅所謂「完善選舉制度」。

選舉經歷
喺2021年9月，佢成為香港特别行政區選舉委員會委員(港區全國人大代表)。
生命之樹

生命之樹（英文：tree of life）係世界多地嘅神話（例如北歐神話）入面有嘅一個概念，指一樖象徵住生命嘅樹。
生命因愛動聽

《生命因愛動聽》（英文：Life Is a Miracle）係2001年由香港影音使團製作嘅福音電影，根據一位患癌社工真人真事改篇。

劇情簡介
風聞醫院係一個充滿神蹟嘅地方，又得到老公萬豪（郭耀明 飾）嘅支持，年青社工Tracy（陳松伶 飾）決定到一間專門收留絕症病人嘅西門山醫院工作。醫院裏面Tracy發現滿佈一片絕望氣氛，甚至專科醫生（楊群 飾）亦係奇怪嘅人。Tracy決定以自己嘅方法嚟幫助病人，點知班病人都唔受佢嗰套，弄巧反拙，令到一向好勝自信嘅Tracy好嬲。冇幾耐之後，傳出一個壞消息，喺驗身報告中，Tracy發現患上咗末期骨癌，結婚兩年對未來充滿希望嘅一對小夫婦，變得不知所措。諷刺嘅係Tracy入住西門山醫院接受治療，身份由社工轉變成為病人，身、心靈同自尊都受盡癌病折磨嘅Tracy變得意志消沉。
一直深愛老婆嘅萬豪對Tracy康復抱有極大嘅期望，佢更放棄電腦公司嘅高薪要職全力照顧老婆。Tracy對老公不離不棄嘅愛深受感動，但又驚自己離世之後萬豪會過度傷心，所以暗中為自己安排一切身後事同為老公搵新老婆。一次偶然機會，Tracy遇上燕姐（小金子 飾），喺燕姐嘅提點之下佢終於能夠明白「生命最大嘅神蹟，就係從絕望中搵到希望！」結果，Tracy同萬豪唔單止更懂得珍惜對方，而且更用自己嘅生命嚟改變四周嘅病人，直到佢離開世上嗰日。
生命之旅

《生命之旅》（英文：The Game of Life）係種圖板遊戲，模擬一個人由中學畢業到退休嘅人生經歷，鬥賺得多錢。
生命值

生命值（粵拼：sang1 ming6 zik6；英文：health point，簡稱 HP），粵語口語又叫血，係電子遊戲成日用嘅一個概念，係表示一個角色或者玩家「離死亡有幾遠」嘅數值。多數電子遊戲類型（唔只係 RPG）都會用到生命值：每當個角色或者玩家受傷，佢嘅生命值就會下降，當一個角色生命值變成 0，佢就會死亡同失去一條命；當玩家嘅生命值變成零，佢就會輸－而呢個機制常見於 TCG。
上圖係一碌 HP bar；個角色嘅最大 HP 係 100，佢而家呢刻嘅 HP 係 39。上圖係一碌 HP bar；個角色嘅最大 HP 係 100，佢而家呢刻嘅 HP 係 39。

遊戲設計
HP 呢個屬性亦都可以由遊戲世界內嘅建築物或者道具具有，例如有好多戰略遊戲都會要求玩家攻擊敵軍建築物－例子可以睇《世紀帝國系列》同《星際爭霸》噉，而如果具有 HP 嘅物體係建築物或者道具，呢個數通常會俾人嗌做耐久度（durability），但其功能不變。

相關概念
血條（HP bar / HP 巴）：一種用嚟顯示「有幾多 HP 淨」嘅方法，指畫面某個位置有條棒，條棒愈滿表示淨係嘅 HP 量愈接近最大 HP，所以如果有個角色嘅現有 HP 係佢最大 HP 嘅 50%，條 HP bar 就會係 50% 咁滿；一個角色嘅第啲數值－魔法值等－都可以用相同嘅方法顯示。
生化工程

生化工程（biochemical engineering）係工程學一門，研究生物化學嘅相關工程設計。
生命吹彈瞬間

《生命吹彈瞬間》係套哥倫比亞電影，喺1999年上畫。
烏海機場

烏海機場（wu1 hoi2 gei1 coeng4）係喺中國烏海嘅一個機場，喺2003年嗰陣起好。
烏沙克省

烏沙克省（土耳其文：Uşak ili）係土耳其嘅其中一個省，首府烏沙克。
烏洲

烏洲（英文：Wu Chau ）係香港一個島，喺新界大埔區西貢北嘅企嶺下海，井頭嘅東面，三杯酒嘅南面。退潮嗰陣，烏洲同井頭中間就會出現一條沙堤，可以畀人行過去。
烏沙河

烏沙河係白俄羅斯嘅河流，屬於涅里斯河嘅左支流，河道全長75公里，流域面積780平方公里，流經明斯克高地，河畔城市有莫洛傑奇諾。
澤豐站

澤豐站係喺屯門嘅一個輕鐵車站，代號080，屬於單程車票第2收費區（往元朗方向最後一個屬單程車票第2收費區嘅車站），一共有2個月台，共有2條輕鐵線經呢個站，為澤豐同埋周邊地區居民提供服務。車站之前叫河景站，後嚟因為起咗澤豐花園而改名。